ประกาศกรมการค้าต่างประเทศ เรื่อง เปิดการทบทวนความจำเป็นในการใช้มาตรการตอบโต้การทุ่มตลาดสินค้ายางในชนิดที่ใช้กับรถจักรยานยนต์ที่มีแหล่งกำเนิดจากสาธารณรัฐประชาชนจีนต่อไป พ.ศ. 2560

ประกาศกรมการค้าต่างประเทศ
เรื่อง
เปิดการทบทวนความจำเป็นในการใช้มาตรการตอบโต้การทุ่มตลาด
สินค้ายางในชนิดที่ใช้กับรถจักรยานยนต์ที่มีแหล่งกำเนิดจากสาธารณรัฐประชาชนจีนต่อไป
พ.ศ.
๒๕๖๐[๑]

ตามที่ได้มีประกาศคณะกรรมการพิจารณาการทุ่มตลาดและการอุดหนุน เรื่อง
การตอบโต้การทุ่มตลาดสินค้ายางในชนิดที่ใช้กับรถจักรยานยนต์ที่มีแหล่งกำเนิดจากสาธารณรัฐประชาชนจีน
(ฉบับที่ ๒) พ.ศ. ๒๕๕๕ ลงวันที่ ๒๘ พฤศจิกายน พ.ศ. ๒๕๕๕
กำหนดให้เรียกเก็บอากรตอบโต้การทุ่มตลาดในการนำเข้าสินค้ายางในชนิดที่ใช้กับรถจักรยานยนต์ตามพิกัดอัตราศุลกากรประเภทย่อยที่
๔๐๑๓.๙๐.๒๐ ที่มีแหล่งกำเนิดจากสาธารณรัฐประชาชนจีน ในอัตราร้อยละ ๓๐.๓๔ ถึงร้อยละ
๑๑๒.๕๑ ของราคา ซี ไอ เอฟ เป็นกำหนดเวลา ๕ ปี ตั้งแต่วันที่ ๓๐ พฤศจิกายน พ.ศ. ๒๕๕๕
เป็นต้นไป นั้น

เนื่องจากบริษัท อภิสิทธิ์ แอนด์ อัลลายแอนซ์ จำกัด
ได้รับมอบอำนาจจากบริษัท ดีสโตน อินเตอร์เนชั่นแนล จำกัด และบริษัท ดีรับเบอร์
จำกัด ซึ่งเป็นอุตสาหกรรมภายในผู้ผลิตสินค้ายางในชนิดที่ใช้กับรถจักรยานยนต์
ได้ยื่นคำขอให้พิจารณาทบทวนเพื่อเรียกเก็บอากรตอบโต้การทุ่มตลาดต่อไปอีกตามมาตรา
๕๗ แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ พ.ศ. ๒๕๔๒
ซึ่งในการประชุมครั้งที่ ๘/๒๕๖๐ เมื่อวันที่ ๑๓ พฤศจิกายน พ.ศ. ๒๕๖๐
คณะกรรมการพิจารณาการทุ่มตลาดและการอุดหนุนได้พิจารณาโดยวินิจฉัยว่า คำขอดังกล่าวมีมูลและหลักฐานเพียงพอเชื่อได้ว่าหากยุติการเรียกเก็บอากรตอบโต้การทุ่มตลาดดังกล่าว
จะทำให้มีการทุ่มตลาดต่อไปหรือทำให้การทุ่มตลาดฟื้นคืนมาอีก
จึงมีมติให้กรมการค้าต่างประเทศเปิดการทบทวนความจำเป็นในการใช้มาตรการตอบโต้การทุ่มตลาดสินค้ายางในชนิดที่ใช้กับรถจักรยานยนต์
ที่มีแหล่งกำเนิดจากสาธารณรัฐประชาชนจีนตามมาตรา ๕๗ และในระหว่างการพิจารณาการทบทวนให้เรียกเก็บอากรตอบโต้การทุ่มตลาดสินค้าดังกล่าวต่อไปในอัตราเดิมเป็นระยะเวลาไม่เกิน
๑ ปี

อาศัยอำนาจตามความในมาตรา ๓๗ มาตรา ๓๙ มาตรา ๕๗ และมาตรา ๖๐ แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ
พ.ศ. ๒๕๔๒ อธิบดีกรมการค้าต่างประเทศออกประกาศไว้ ดังต่อไปนี้

ข้อ ๑  กรมการค้าต่างประเทศจะเริ่มดำเนินกระบวนการพิจารณาเปิดการทบทวนความจำเป็นในการใช้มาตรการตอบโต้การทุ่มตลาดสินค้ายางในชนิดที่ใช้กับรถจักรยานยนต์
ที่มีแหล่งกำเนิดจากสาธารณรัฐประชาชนจีนต่อไป ตั้งแต่วันที่ประกาศนี้ประกาศในราชกิจจานุเบกษาเป็นต้นไป

ข้อ ๒  กรมการค้าต่างประเทศจะจัดส่งแบบสอบถามไปให้ผู้มีส่วนได้เสีย
เพื่อตอบข้อมูลประกอบการทบทวน  ทั้งนี้
ผู้มีส่วนได้เสียที่ไม่ได้รับแบบสอบถามแต่ประสงค์จะขอตอบแบบสอบถามเพื่อเข้าร่วมกระบวนการทบทวน
สามารถแจ้งความจำนงเป็นหนังสือต่อกรมการค้าต่างประเทศเพื่อขอรับแบบสอบถามได้ภายใน ๑๕
วัน นับแต่วันที่ประกาศนี้ประกาศในราชกิจจานุเบกษา

ข้อ ๓  ให้ผู้มีส่วนได้เสียเสนอข้อเท็จจริงและความเห็นเป็นหนังสือ
หรือแจ้งความจำนงขอแถลงการณ์ด้วยวาจาประกอบการทบทวนเป็นหนังสือต่อกรมการค้าต่างประเทศภายใน
๓๐ วันนับแต่วันที่ประกาศนี้ประกาศในราชกิจจานุเบกษา

ข้อ ๔  ผู้ใดประสงค์ขอทราบข้อมูลข่าวสารเกี่ยวกับการขอทบทวนดังกล่าว
ให้ยื่นคำขอต่อกองปกป้องและตอบโต้ทางการค้า กรมการค้าต่างประเทศ เลขที่ ๕๖๓
ถนนนนทบุรี ตำบลบางกระสอ อำเภอเมือง จังหวัดนนทบุรี รหัสไปรษณีย์ ๑๑๐๐๐ หมายเลขโทรศัพท์
๐ ๒๕๔๗ ๔๗๔๒ หมายเลขโทรสาร ๐ ๒๕๔๗ ๔๗๔๑  ทั้งนี้
ค่าธรรมเนียมในการยื่นคำขอข้อมูลข่าวสารให้เป็นไปตามประกาศกระทรวงพาณิชย์ เรื่อง การตอบโต้การทุ่มตลาดและการอุดหนุน (ฉบับที่ ๖)
พ.ศ. ๒๕๔๔ ลงวันที่ ๒๖ มีนาคม พ.ศ. ๒๕๔๔

ประกาศ ณ วันที่ ๒๒ พฤศจิกายน พ.ศ. ๒๕๖๐
กีรติ  รัชโน
รองอธิบดี รักษาราชการแทน
อธิบดีกรมการค้าต่างประเทศ

พิมพ์มาดา/อัญชลี/จัดทำ
๖
ธันวาคม ๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๒๙๕ ง/หน้า ๒๔/๒๙ พฤศจิกายน ๒๕๖๐